LAUSUNTO OIKEUSMINISTERIÖLLE KÄRÄJÄOIKEUSVERKOSTON KEHITTÄMISESTÄ

597/0/04/2007

KH  § 14	
Valmistelija
(hj):	Oikeusministeriö asetti 16.2.2007 työryhmän käräjäoikeusverkoston kehittämiseksi. Työryhmän asettamisen taustalla on monissa eri yhteyksissä esille tullut tarve muodostaa nykyistä suurempia käräjäoikeuksia. Isommissa yksiköissä on muun muassa paremmat mahdollisuudet kehittää henkilökunnan osaamista ja ammattitaitoa, parantaa käräjäoikeuden kilpailukykyä ja huolehtia tehtävien ja resurssien tasaisemmasta jakautumisesta. Lisäksi tuottavuus- ja tehokkuusvaatimukset edellyttävät isompien yksiköiden muodostamista. Toisaalta käräjäoikeuden maantieteellinen sijainti ei enää ole niin merkittävä palvelujen saatavuuden kannalta kuin aiemmin. Henkilökohtaisen asioinnin tarve käräjäoikeuksissa on vähentynyt muun muassa sähköisen asioinnin lisääntymisen ja lainsäädännön muutosten vuoksi. Tarvetta vähentää erityisesti pääministeri Matti Vanhasen II hallitusohjelman mukaisesti toteutettava kiinteistöjen kirjaamisasioiden siirto käräjäoikeuksilta Maanmittauslaitokselle.

	Työryhmän tehtävänä oli laatia ehdotus käräjäoikeusverkoston kehittämiseksi maakuntapohjaiseksi siten, että jokaisessa maakunnassa olisi 1 - 3 käräjäoikeutta, jolloin tavoitteena on, että käräjäoikeuksen väestön vähimmäismäärä olisi noin 100 000 asukasta. Tämä merkitsee käräjäoikeuksien lukumäärän vähenemistä noin puoleen nykyisestä.	

	Työryhmä on toimeksiantonsa mukaisesti laatinut ehdotuksen uusiksi tuomiopiireiksi ja käräjäoikeuksien toimipaikoiksi sekä arvioinut käräjäoikeuksien henkilöstömäärää ja rakennetta ehdotuksen mukaisissa käräjäoikeuksissa.

Työryhmä on arvioinut asiakkaiden henkilökohtaisen asioinnin tarvetta erikseen istuntoasioiden, neuvontapalvelujen ja haastemiehen palvelujen osalta. Työryhmä katsoo, että asiakkaiden henkilökohtaista asiointia käräjäoikeudessa edellyttävät haastemiesten palvelut ja istuntoasiat sekä pieni osa vireillä panoon liittyviä asioita, jotka koskevat summaarisia ja hakemusasioita. Siksi käräjäoikeuksien toimipaikkoina olisivat pääkansliat ja istuntopaikat sekä muutama sivukanslia. Pääkansliat sijaitsisivat niillä paikkakunnilla, jonne väestö- ja elinkeinoelämä on keskittynyt. Jos alueella on useampia tällaisia keskittymiä, lähtökohtana on ollut paikkakunnan keskeinen sijainti.

	Työryhmä on katsonut, että asiakkaiden palvelujen saatavuuden kannalta sivukanslian säilyttämiselle edelleen on olemassa perusteet muutamilla paikkakunnilla, joilla on riittävä väestöpohja tai muita erityisiä syitä palvelun järjestämiseksi. Perustelut näiltä osin esitetään tarkemmin ehdotuksen yhteydessä. Sivutoimipisteitä tulee kuitenkin toimitilaratkaisujen edellyttämän ylimenokauden vuoksi olemaan jonkin verran enemmän kuin pysyviä sivukanslioita. 

	Ehdotuksen mukaan nykyisistä pääkanslioista lakkaisi 23 siten, ettei niissä jatkossa olisi edes sivukansliaa.

Oikeusministeriö on pyytänyt asiasta mm. kuntien lausunnot 31.1.2008 mennessä.

Esityslistan mukana lähetetään yhteenveto ja kartta (nro 1) ehdotetusta Turun käräjäoikeuden tiedoista sekä ehdotus käräjäoikeuksien toimipaikoiksi (luettelo nro 3 ja kartta nro 4).

Ehdotuksen mukaan Turun käräjäoikeuden alueella olisi kaksi istuntopaikkaa eli Uudenkaupungin istuntopaikka ja Salon istuntopaikka.

Ehdotus merkitsee Mynämäen istuntopaikan lakkaamista. Mynämäelle ei tule myöskään sivukansliaa.

Ehdotus käräjäoikeusverkon toteuttamisvaiheiksi:

•	Lakkautettaviksi ehdotetuista sivukanslioista lakkautetaan ne, joiden henkilöstölle järjestyy riittävät tilat olemassa olevista pääkanslioista. Muutos tulisi toteuttaa mahdollisimman pian.

•	Perustetaan ehdotettavat uudet käräjäoikeuksien tuomiopiirit samanaikaisesti kiinteistöjä koskevien kirjaamisasioiden siirron kanssa vuoden 2010 alussa.

•	Ne ehdotetut toimipaikkojen muutokset, jotka eivät edellytä toimitilajärjestelyjä, toteutetaan samaan aikaan tuomiopiirien muutoksen kanssa.

•	Ne ehdotetut toimipaikkajärjestelyt, jotka edellyttävät rakentamista tai muita toimitilajärjestelyjä, toteutetaan vähitellen sitä mukaa, kun tilat järjestyvät. Tämä edellyttää käytännössä sitä, että useilla paikkakunnilla lakkaava käräjäoikeus toimii siirtymävaiheen ajan sivukansliana.

Turun käräjäoikeuden toteuttaminen edellyttää Turussa lisätilan saamista nykyisestä toimitalosta. Henkilöstö mm. Vakka-Suomen käräjäoikeudesta voi siirtyä välittömästi.

Ehdotus	
(kj):	Kunnanhallitus toteaa, että käräjäoikeusverkoston muutokset heikentävät merkittävästi valtion palvelujen tarjontaa Mynämäellä. Kunnanhallituksella ei ole muuta lausuttavaa käräjäoikeusverkoston kehittämissuunnitelmasta.

Päätös:	Päätösehdotus hyväksyttiin yksimielisesti.

Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa:

Mynämäessä 21.1.2008

		Marja Kärkkäinen
pöytäkirjanpitäjä

JAKELU 	Oikeusministeriö / oikeushallinto-osasto